Peperduur resiesmotor uit Jhb-erf gesteel | Maroela Media
Die resiesmotor wat gesteel is. Foto: Verskaf
'n Resiesmotor wat glo sowat R1 miljoen werd is, is in die oprit van 'n huis in Parkview, Johannesburg, gesteel.
Volgens dr. Greg Mills, die eienaar, is die Formule 5000-motor die enigste van sy soort in die wêreld en duidelik herkenbaar. Dit skep die vermoede dat die motor moontlik gesteel is om as skrootmetaal verkoop te word.
Mills het Woensdag aan Maroela Media gesê die motor was op 'n sleepwa in die oprit van die huis agter 'n geslote hek. Die diewe het die hek oopgebreek en is met die motor en die sleepwa weg. "Ek het geen idee wat hulle beplan om met die motor te doen en of hulle eintlik die sleepwa wou gehad het nie. Ek weet nie," het Mills gesê.
Op 'n vraag wat die motor werd is, het Mills gesê daar kan nie eintlik 'n prys op die voertuig gesit word nie, aangesien dit die enigste van sy soort is. "Beslis honderde duisende rande," het hy gesê. Volgens ander mediaberigte is die motor tot sowat R1 miljoen werd.